TMI เปิดตัวนวัตกรรมยืดอายุแบตเตอรี่ รับรู้ฯ ปีนี้ 10 ลบ.
TMI คว้างานผู้แทนขายนวัตกรรมยืดอายุแบตเตอรี่ เตรียมบุกตลาด-รับรู้รายได้ใน Q2/60 มั่นใจมีโอกาสขยายตัวเพิ่มขึ้นอย่างต่อเนื่อง
13 มี.ค. 2560

นายธีระชัย ประสิทธิ์รัตนพร กรรมการผู้จัดการ บริษัท ธีระมงคล อุตสาหกรรม จำกัด (มหาชน) หรือ TMI เปิดเผยว่า บริษัทได้ขยายธุรกิจด้วยการคว้าสิทธิเป็นผู้แทนจำหน่าย และเป็นผู้ให้บริการหลังการขายสินค้านวัตกรรม “ระบบอัจฉริยะเพิ่มอายุแบตเตอรี่” รายเดียวในประเทศไทย โดยนวัตกรรมดังกล่าวเป็นนวัตกรรมสำหรับยืดอายุการใช้งานแบตเตอรี่
โดยเฉพาะเครื่องสำรองไฟต่างๆ ซึ่งบริษัทมีเป้าหมายในการเจาะกลุ่มลูกค้าผู้ประกอบการที่จำเป็นที่จะต้องสำรองไฟเป็นจำนวนมากเพื่อฐานข้อมูลขนาดใหญ่ (Big Data) หรือใช้สำหรับอุปกรณ์ระบบขนาดใหญ่ที่มีความสำคัญที่ต้องการสำรองไฟในปริมาณที่สูง เช่นกลุ่มผู้ประกอบการโทรคมนาคม (Operator), กลุ่มสื่อสาร (สถานีโทรทัศน์ต่างๆ), ธนาคาร, และหน่วยงานราชการต่างๆ เป็นต้น
ทั้งนี้คาดว่าจะสามารถทำการตลาด และเริ่มรับรู้รายได้ตั้งแต่ภายในไตรมาสที่ 2 ของปี 60 เป็นต้นไป ซึ่งคาดว่าจะสามารถรับรู้รายได้ภายในปี 60 ได้ราว 10ล้านบาท และมีโอกาสในการขยายตัวเพิ่มขึ้นได้อย่างต่อเนื่อง
“นวัตกรรมดังกล่าวถือว่าเป็นนวัตกรรมที่สำคัญและเป็นประโยชน์อย่างมากต่อผู้ประกอบการที่มี Big Data ซึ่งนวัตกรรมนี้จะเข้าไปช่วยยืดอายุการใช้งานให้กับแบตเตอรี่ และรักษากำลังไฟได้นานขึ้น ซึ่งจะเป็นการช่วยลดต้นทุนในการเปลี่ยนแบตเตอรี่สำรองไฟต่างๆ ให้กับผู้ประกอบการ และยังเป็นการลดขยะที่เกิดจากแบตเตอรี่เก่าที่หมดอายุการใช้งานอีกด้วย ซึ่งเราคาดว่าจะได้รับการตอบรับที่ดีจากกลุ่มลูกค้า เพราะนอกเหนือจากทีมขายที่มีความรู้ เรายังมีทีมบริการหลังการขายที่เชี่ยวชาญเพื่อคอยดูแลลูกค้าอีกด้วย” นายธีระชัยกล่าว
สำหรับนวัตกรรม “ระบบอัจฉริยะเพิ่มอายุแบตเตอรี่” เป็นระบบที่วิจัย และผลิตโดย Deyee Technology (Beijing) Co., Ltd. ซึ่งเป็นนวัตกรรมที่สนับสนุนการทำงานของแบตเตอรี่โดยการคืนความจุ
รวมทั้งยังบำรุงรักษาแบตเตอรี่ (BESS) โดยสามารถยืดอายุการใช้งาน และยังสามารถจัดการ และบำรุงรักษาแบตเตอรี่ผ่านระบบ Application BRMS ได้อีกด้วย โดยเมื่อติดตั้งระบบดังกล่าวให้กับแบตเตอรี่ใหม่ที่มีอายุการใช้งาน 0-1 ปี จะสามารถเพิ่มอายุการใช้งานสูงสุด 3 เท่า ที่ความจุมากกว่า 60% และเมื่อติดตั้งกับแบตเตอรี่ที่มีอายุการใช้งาน 2-3 ปี จะเพิ่มอายุการใช้งานสูงสุด 1 เท่า